新潭赋
王泠然 (Tang)
国之天府。名曰河南。水有清洛。涨乎新潭。夫其贯都成川。习坎为德。石门呀豁而洞泻。绿树逶迤而夹植。源自山来。漕因人力。或清浅而见底。或深沈而莫测。奔狭口以雷声。积中心而黛色。若乃方将暮春。大集都人。锦筵横石。罗幕藉尘。骑影攒临。变作桃花之浪。衣香乱入。翻为莲叶之津。由其地势多美。所以潭名永新。观其城阙映带。闾阎萦绕。半向石崇之园。斜经潘岳之沼。星月沈浮乎其内。烟云洗沸乎其表。不生芰荷。但聚鱼鸟。通舳舻之利。于国既多。开浸灌之功。与人非少。自记从调。恒来此游。朝林坐而疑夕。夏潭行而觉秋。清可照人。实欣逢于朗镜。虚宜受物。伫相引于仙舟。带洛常耻。临淄更羞。况获忝乎馀派。终敢希乎下流。